Euroopa Liidu Teataja L 197 , 26/07/2002 Lk 0053 - 0055



Euroopa Parlamendi, nõukogu, komisjoni, kohtu, kontrollikoja, majandus- ja sotsiaalkomitee, regioonide komitee ja euroopa ombudsmani otsus, 25. juuli 2002, Euroopa ühenduste personalivaliku ameti asutamise kohta (2002/620/EÜ) EUROOPA PARLAMENT, EUROOPA LIIDU NÕUKOGU, EUROOPA KOMISJON, KOHUS, KONTROLLIKODA, MAJANDUS- JA SOTSIAALKOMITEE, REGIOONIDE KOMITEE JA EUROOPA OMBUDSMAN, võttes arvesse Euroopa ühenduste ametnike personalieeskirju ning Euroopa ühenduste muude teenistujate töötingimusi ning eelkõige kõnealuste personalieeskirjade artikli 2 kolmandas lõikes sätestatut, mis on kehtestatud nõukogu määrusega (EMÜ, Euratom, ESTÜ) nr 259/68 [1] ja mida on viimati muudetud määrusega (EÜ, ESTÜ, Euratom) nr 490/2002 [2], võttes arvesse personalieeskirjade komitee arvamust ning arvestades järgmist: (1) Ressursside tõhusa ja säästliku kasutamise tagamiseks tuleb Euroopa ühenduste ametnike ja muude teenistujate valimine jätta üldise institutsioonidevahelise asutuse ülesandeks. (2) Niiviisi asutatud institutsioonidevahelise asutuse ülesanne on koostada iga institutsiooni vajaduste kohaselt ja personalieeskirju järgides avaliku konkursi läbinud kandidaatide nimekirjad. Otsuse konkursi läbinud kandidaatide ametissemääramise kohta võtab vastu vastav ametisse nimetav asutus. (3) Institutsioonidevaheline asutus peaks samadel tingimustel olema samuti võimeline abistama asutamislepingu kohaselt või sellele vastavalt asutatud institutsioone, asutusi, ameteid ja asutusi nende sisemiste konkursside korraldamisel ja muude teenistujate valimisel, ON VASTU VÕTNUD JÄRGMISE OTSUSE: Artikkel 1 Ameti asutamine Asutatakse Euroopa ühenduste personalivaliku amet (edaspidi "amet"). Artikkel 2 Volitused 1. Amet täidab käesolevale otsusele allakirjutanud institutsioonide ametisse nimetavate asutuste personalivaliku volitusi vastavalt personalieeskirjade artikli 30 esimesele lõikele ja III lisale. Institutsioonid võivad ainult erandjuhul ja ameti nõusolekul ise korraldada avalikke konkursse vajalike kõrgelt spetsialiseeritud töötajate leidmiseks. 2. Amet võib kasutada lõikes 1 nimetatud, asutamislepinguga või selle alusel moodustatud organisatsioonide, ametite või asutuste ametisse nimetavate asutuste volitusi kõnealuste asutuste, ametite või asutuste palvel. 3. Euroopa Parlamendi, nõukogu, komisjoni, kohtu, kontrollikoja, majandus- ja sotsiaalkomitee, regioonide komitee ja Euroopa ombudsmani ning asutamislepinguga või selle alusel asutatud organisatsioonide, ametite või asutuste ametisse nimetavad asutused, kes on oma volitused üle andnud ametile või kasutavad ameti teenuseid, võtavad vastu otsuse konkursi läbinud kandidaatide ametisse nimetamise suhtes. Artikkel 3 Ülesanded 1. Amet koostab artiklis 2 nimetatud ametisse nimetavate asutuste palvel personalieeskirjade artikli 30 esimese lõike kohased ja III lisale vastavad avaliku konkursi läbinud kandidaatide nimekirjad. 2. Amet võib asutamislepinguga või selle alusel moodustatud institutsioone, organisatsioone, ameteid ja asutusi abistada nende sisemiste konkursside korraldamisel ja muude teenistujate valimisel. Artikkel 4 Nõuded, kaebused ja apellatsioonid Personalieeskirjade artikli 91 lõike a kohaselt esitatakse nõuded ja kaebused käesoleva otsuse artikli 2 lõigete 1 ja 2 alusel antud volituste kasutamise kohta ametile. Võimalikud apellatsioonid kõnealustes valdkondades esitatakse komisjonile. Artikkel 5 Rakendamine Euroopa Parlamendi, nõukogu ja komisjoni peasekretärid, kohtu kohtusekretär, kontrollikoja, majandus- ja sotsiaalkomitee ja regioonide komitee peasekretärid ning Euroopa ombudsmani esindaja rakendavad vastastikusel kokkuleppel käesoleva otsuse täitmiseks vajalikke meetmeid. Artikkel 6 Jõustumine Käesolev otsus jõustub selle avaldamise päeval Euroopa Ühenduste Teatajas. Euroopa Parlamendi nimel president Patrick Cox Nõukogu nimel eesistuja Jaume Matas i Palou Komisjoni nimel president Romano Prodi Euroopa Kohtu nimel eesistuja Gil Carlos Rodríguez Iglesias Euroopa Kontrollikoja nimel president Juan Manuel Fabra Vallés Majandus- ja sotsiaalkomitee nimel president G. Frerichs Regioonide komitee nimel president Sir Albert Bore Euroopa ombudsman Jacob Söderman [1] EÜT L 56, 4.3.1968, lk 1. [2] EÜT L 77, 20.3.2002, lk 1. --------------------------------------------------